
      Culture Administration                                                                                              מינהל התרבות

‏‏‏‏יום רביעי 06 דצמבר 2023
לכבוד וועדת רכישות 

‏

הנדון :בקשה להארכת הסכם ההתקשרות בין המשרד למועצה לשימור אתרים 

בגין פרויקט בתי המייסדים בעירות הפיתוח ללא תוספת תקציב 
בסוף שנת 2022 אושרה הרחבה והארכה של ההסכם להקמת בתי מייסדים עד ל31.12.23, כעת אנו פונים לבקשת הארכה ללא תוספת תקציב עד ל31.12.24.
להלן סקירת סטטוס הפרוייקט:
1. להלן סקירת סטטוס הפרוייקט:
א.
כללי:
א.1)   
משרד התרבות והספורט יזם פרוייקט במטרה להעלות על נס את מתיישבי וחלוציי עיירות הפיתוח בשנות ה-50 וה-60 של המאה ה20, תוך מתן דגש על תרומתם למפעל הציוני ובניין המדינה. 
א.2)
במסגרת זו פעל המשרד לקידום הקמתם של "בתי ראשונים", שיספרו 
את סיפורם של המייסדים והמייסדות ואת סיפורה של העיר, במטרה להנחיל לדורות הבאים את התרומה של דור המייסדים בעיירות הפיתוח 
למפעל הציוני ולמדינת ישראל. לשם כך המשרד התקשר עם המועצה 
לשימור אתרי מורשת בהליך פטור ממכרז כספק יחיד.
א.3)
מאחר והיקף ההתקשרות הכולל שנדרש ע"י המשרד עמד על 41.5 
מלש"ח, ההתקשרות קיבלה אישור וועדת הפטור בחשכ"ל. למותר לציין 
כי ההתקשרות הינה התקשרות רב-שנתית, לתקופה של כ-8 שנים. 
בשנים 
אלו הפרוייקט לא תוקצב באופן אחיד, התחלפו ממשלות, ונוצרו השהיות גדולות בביצוע בפועל. כמו כן שנתיים של מגפת קורונה, מתיחות ביטחונית לאורך השנים וכן שינויים במערכות המוניציפליות שהשפיעו ותרמו לעיכוב בביצוע הפרויקט הלאומי הזה. 
א.4)
כיום  אנו נאלצים שוב להתמודד עם השלכות מלחמת "חרבות ברזל". לכך ניתן להוסיף שהזמינות 
התקציבית הייתה בהתאם להחלטת וועדת ההיגוי על תקצוב הפרוייקט, קרי שפרויקטים אחדים לא קודמו בשל היעדר תקציב זמין לביצוע, בעוד שפרויקטים אחדים זכו להקצבה מלאה אך נעצרו ועוקבו מסיבות של בירוקרטיה, קשיים תכנוניים, היתרים וקשיים מקומיים ורשותיים אחרים. 

ב.
יצויין שביצוע הפרויקט במקומות מלווה בהתאם ובכפוף להחלטות וועדת היגוי הבין-משרדית, בראשות מנכ"ל משרד התרבות והספורט.
2. להלן מפורט סטטוס עדכני:

1. פרויקטים שהסתיימו  
א.1.  מעלות: 
הפרויקט הוחרג תקציבית, הושלם ב-2021, הושק חגיגית ב- 9.2.2022. הפרויקט מהווה גאווה גדולה לתושבי העיר ולמדינה. גם היום, בתקופת המלחמה, זוכים חיילים ומזדמנים לבקר במוזיאון. 
א.2.  שדרות: 
הפרויקט השני שהושלם, הפעם במסגרת התקציבית של הפרויקט. ההרצה החלה במהלך 2022 והוא נפתח חגיגית ב- 13.4.2023. אנו מבינים היום, לאחר פרוץ מלחמת "חרבות ברזל", עד כמה פרויקט כזה הוא חלק מהחוסן הפנימי של תושבי שדרות, וכבר כעת שוקלים להוסיף תכנים הכוללים את אירועי ה-7.10 וגבורת שוטרי משטרת שדרות ותושביה.
א.3.  ראש העין: 
הפרויקט השלישי שהושלם, נפתח חגיגית ב- 11.10.2022. 

2. פרויקטים בעבודה 
ב.1.   ירוחם : 
הפרויקט מצוי בשלב גמר ערב פתיחה. 

שלב א' הסתיים בתחילת 2023 וקולט קהל רב. 

· שלב ב' הכולל שני צריפים ותצוגה בשלבי סיום. הערכה היא שתוך חודשיים יסתיים שלב זה. 
· מועצה מקומית ירוחם העבירה זה כבר תקציב מעבר להתחייבות הראשונית שלהם (כולל תרומה), ואנו מצויים בשלבי סיום של הפרוייקט
· בנוסף גייסנו לפרויקט תרומות שאפשרו את הרחבת הפרויקט. מימוש תרומה לביצוע פיתוח נופי, לקראת לסיום. הביצוע בניהול חכ"ל ירוחם. ותרומה נוספת בעזרתה נקים צריף שלישי, שיהיה מוכן לציבור לקראת אפריל 2024. 
· תקציב הפרוייקט ינוצל עד סוף 2023
ב.2.   שלומי :
הפרויקט בשלומי הוא פרויקט שתקציבו אושר בדצמבר 2022, תכנון מפורט לבינוי ותצוגה קיים וזמין לביצוע מלא עד גמר. 

·  המועצה במוכנות למכרז בינוי שהיה צריך לצאת בספטמבר, נדחה בגלל בעיות תיאום והוקפא בגין המלחמה. הבינוי צפויי להימשך כשלושה חודשים (היה צפוי להסתיים בדצמבר). לאור מצב המלחמה לא ניתן להתחיל בעבודות בשלב זה, לכן אנו זקוקים להארכה של מספר חודשים.   
· כלל התצוגות והסרטים יבוצעו עד סוף ש"ז. 

ב.3.   מגדל העמק : 
אחד הפרויקט המשמעותיים ביותר בהיקפו וייחודו אך גם מורכב מאוד. רשויות המדינה ובראשם כיבוי אש, הקשו מאוד על יכולת ההתקדמות וכן הוסיפו משמעויות פיזיות שהגדילו את תקציב הפרויקט הרבה מעל התכנון המקורי. 

· קיים היתר מלא ותכנון מפורט מלא עד גמר. 
· סיימנו לבצע שלב א' של טיפול ושימור המבנה - הצלה. 
· כל התצוגות ברמה של תכנון מפורט ואנו נמצאים בתהליך מתקדם להפקות הסרטים. 
· רק לאחר גמר התכנון המפורט הובהרה המשמעות התקציבית המלאה של הפרויקט שעומד עם חוסר תקציבי צפוי של 14 מלש"ח. 
· לצורך כך גזרנו שלב ביניים שיוביל לפתיחה חלקית של המוזאון. שלב זה עלותו היא 4 מלש"ח, באחריות עיריית מגדל העמק. ייתרת מסגרת המשרד סך 0.5 מש"ח, להעברה ל- 2024.
ב.4.  קריית שמונה : 
למרות התחייבות ראש העיר במכתב רשמי למנכ"ל משרד התרבות, העיריה טרם חתמה על החוזה לביצוע הפרויקט. משיחה עם עוזר ראש העיר הבנו שהבעיה קשורה לא ברצון אלא בקושי להשיג את הסכמת מועצת העיר. – קשיים פוליטיים מקומיים. 

· אנו מצויים עם פרוגרמה ואם תכנית כלכלית תיירותית שנבנתה במיוחד לבקשת ראש העיר. הפרויקט במוכנות לכניסה לתכנון מתקדם.
· כרגע אין היתכנות לפרויקט.
ב.5.   בית שאן :

בבית שאן אישרה לנו הוועדה, בראשות מנכ"ל משרד התרבות, להתקדם לשלב גמר תכנון מלא. אין בשלב זה אישור לקידום הביצוע בפועל. 
· עד סוף דצמבר נסיים את הכנת התוכנית האדריכלית למבנה המיועד. סה"כ עלות הפרוגרמה והתכנון האדריכלי כולל יועצים 270 אלש"ח נוספים. 
· מכרז חברות העיצוב וההפקה מוכן אך נעצר בגין המלחמה. 
ב.6.   נתיבות :
הפרויקט בנתיבות מתקדם. העיריה מקדמת את הקמת המבנה, נבחרה אדריכל, נבחרת חברה לפיקוח על הבינוי, והתכנון בשלב מתקדם. כל זאת מתקציבי העיריה שלא דרך המועצה לשימור אתרים. 

· המועצה לשימור אתרים מלווה כל צעד בפרויקט, גם את החלקים המבוצעים ע"י העירייה. 
· ועדת ההיגוי אישרה למועצה להתקדם לתכנון ראשוני של התצוגה ואנו צפויים לסיים את התהליך עד סוף דצמבר ש"ז. חברת ההפקה שנבחרה במכרז היא חברת "טחנה לעיצוב". 
· סה"כ תקציב חסר להשלמת המהלך עומד על 163 אלש"ח.
ב.7.  בית שמש :
הפרויקט בבית שמש אינו בר קידום בשלב זה, קשיים לפינוי המבנה המיועד, ותקופת הבחירות לראשות העיר, הינן בין הגורמים המשפיעים על כך. 

ב.8.   דימונה :
· למרות הסיכום עם ראש עירית דימונה על גיוס אדריכל וכניסה לתכנון משולב לאדריכלות ועיצוב, העירייה מסיבותיה לא גייסה אדריכל לפרויקט ולכן אין לנו יכולת לקדם את הפרויקט. 
· יצויין שמבוקש פרויקט בעלות גבוהה מאוד ובשלב זה לא נראית התכנון מלאה לביצוע. 

ב.9.   חצור הגלילית :
הפרויקט בוטל בהחלטת העירייה והוועדה בראשות מנכ"ל התרבות והספורט.
4.
לסיכום- סטטוס הפרוייקטים : 
1. שלושה פרויקטים הסתיימו בהצלחה גדולה, מעלות, שדרות וראש העין. בפרויקט נוסף - ירוחם - הסתיים שלב מרכזי והוא יהיה פתוח למבקרים.  
2. פרויקטים שהיו צפויים להסתיים עד סוף 2023 נידחים בגלל המלחמה לרבעון ראשון של 2024. מדובר בשני פרויקטים - ירוחם ושלומי, שיגיעו לגמר ביצוע בהקדם. 
3. שני פרויקטים נוספים יכולים להתקדם משמעותית בשנת 2024 - בית שאן ונתיבות. 
4. פרויקט מגדל העמק זקוק לבחינה תקציבית משמעותית. מדובר בפרויקט דגל. בשלב זה אנו נסיים שלב ב', בו ניתן יהיה לפתוח את האתר לביקורי קהל.
5. שלושה פרויקטים בקשיים לקידום: קריית שמונה, בית שמש ודימונה. 
6. פרויקט אחד בוטל, חצור הגלילית. 
5. החלטת ממשלה להעברת תחום שימור אתרים למשרד מורשת
ביום 29.1.23 התקבלה החלטת ממשלה מס 90 שקבעה בין היתר העברת שטח פעולה שימור אתרים למשרד מורשת
3. "   א. להעביר ממשרד התרבות והספורט למשרד המורשת את תחומי הפעילות: מורשת של עדות ישראל ושימור אתרי ראשית ההתיישבות.
ב.    להטיל על מנכ"ל משרד המורשת להקים צוות בראשותו ובהשתתפות נציג משרד האוצר, נציג משרד התרבות והספורט ונציג משרד המשפטים. הצוות יקדם עבודת מטה לאפיון תהליך העבודה לצורך מימוש יעדי המשרד וסמכויותיו בתחום המורשת ושימור אתרי ראשית ההתיישבות. הצוות יגיש את המלצותיו לשר המורשת בתוך 60 ימים ממועד אישור החלטה זו.
ג.    להקים צוות משותף של משרד התרבות והספורט ומשרד המורשת, שהרכבו ייקבע בתיאום בין מנכ"לי המשרדים ותפקידיו יהיו: 1. להמליץ על אופן יישום החלטה זו בכל הנוגע לשנת 2023, בין היתר, בכל הנוגע להיבטים מקצועיים, משפטיים, תקציביים ותפעוליים של הטיפול בתחומי הפעילות המועברים. 2. לבחון העברתם של תחומים נוספים בין משרד התרבות והספורט למשרד המורשת. ככל שיומלץ על העברת תחומים נוספים, הנושא יובא לאישור הממשלה יחד עם התקציב המשמש להם כאמור בסעיף 2(ו) לעיל. 
הצוות יגיש המלצותיו למנכ"לי המשרדים בשני הנושאים האמורים עד ליום 1.3.2023. 
ד.    על מנת לאפשר את מימוש ההחלטה בסעיף זה יועברו למשרד המורשת רכיבי התקציב מתוך משרד התרבות והספורט אשר יוחדו או שימשו אותו לשטחי הפעולה ולסמכויות המפורטות בהחלטה זו. כמו כן, יועברו למשרד המורשת  תקני כוח אדם ונלוות  מתוך משרד התרבות והספורט אשר שימשו אותו לשטחי הפעולה ולסמכויות המפורטות בהחלטה זו וזאת ככל שהדבר יומלץ על ידי הצוות המשותף שיוקם בהתאם לסעיף קטן ג' לעיל וכפי שיתואם בין מנכ"ל משרד התרבות והספורט למנכ"ל משרד המורשת."
נקבעה ישיבה ביום 13.12.23 שבה ישתתפו מנכ"לי שני המשרדים, משרד מורשת ומשרד התרבות לתיאום המשך הטיפול בפרוייקט.
סיכום

לנוכח העיכוב בביצוע הפרוייקט מהנימוקים שנרשמו מעלה ובכללם השלכות מלחמת חרבות ברזל ובשל התיאומים הנדרשים בין המשרדים הנובעים מהחלטת הממשלה להעברת תחום פעילות שימור אתרים למשרד מורשת, אני מבקשת אישור להארכת תוקף ההתקשרות ללא תוספת תקציב עד ליום 31.12.24
העתק- גב' גלית והבה שאשו – ראשת מינהל תרבות
בברכה
כלנית שמיר

